Kwenziwa Umhlangano Wokuhlaziya ngamaBond Notes
Abenhlanganiso ezizimeleyo eHarare babambe umhlangano wkucebisana ukuthi kwenziwe ngombiko kahulumende wokuletha imali yephepha eyamaBond Notes
HARARE — Abaphila ngokuthengisa, abagcinise imali emabhanga, bekhuthazwa ukuba bazikhiphe zonke ngokushesha, njengendlela yokubamba ngamandla uhulumende ukuba ehlukane lemithetho yakhe emibi esibulala intuthuko yomnotho welizwe. Linkuthazo iphume emhlanganweni owenzelwe eMedia Centre ngoLwesithathu, wokubonisana phezu kombiko kasibalukhulu webhanga elikhulu lelizwe ele Reserve Bank, uDr John Mangudya, wokuthi uhulumende usezakwethula imali yephepha yohlobo lwamabond notes. Abekade bekulomhlangano, batshengise ukukhathazeka ngalelinyathelo, bethi kufana xathu lalokho okwake kwenzakala, lapho uzulu elahlekelwe yimali, ekusetshenzisweni kwamaBearer Cheques. Umqondisi wenhlanganiso yabaphila ngokuthengisa, eye Zimbabwe National Informal Economy Network, umnumzana Promise Mkhwananzi, uthi liyethusa inyathelo eselifuna ukuthathwa nguhulumende. Ekhuthaza uzulu, ukuba angaze avumela kusenzakala lokhu kuhle kuqale ngabezomvikela baveze ukunajabuli kwabo ngalokhu. Abameli benhlangothi ezehlukeneyo zempilo, bakhuthaza uzulu ukuba akhankasele ukubekwa kukahulumende ozaphatha intambo okwamanje, kulandelwa isibonelo sokwenziwa kwele Burkina Faso, kukhethwe abesifazane labesilisa abaqotho, abazalikhokhela ngesikhathi kulungiselelwa ukhetho lwesiphangi phangi. Leli yilona thuba, uMkhwananzi athi,okumele uzulu atshengisele ukukhonona kwakhe phezu kokwenza kukahulumende olokhe eqhubekela phambili esehluleka ukunakekela izizalwane zakhe. Wathi yena ngokwakhe ufisa ukuthi ngabe lwenziwa ngesiphangi phangi ukhetho hatshi ukulindela umnyaka ka 2018. Wengeza ethi kungakho kumele bonke abalezimali zabo emabhanga, kakhulukazi abakuhlangothi alukhokhelayo, lwabaphila ngokuthengisa, bakhiphe imadlana zabo emabhanga, kuze kufike leso sikhathi sokuba uhulumende enze okuzaphathisa ukuthuthukisa ilizwe. Okhokhela inhlanganiso yezifundi eye Zinasu, uAlistair Pfunye uthi osekukhona yikuba ontanga lazo zonke inhlangothi zikazulu, baqoqane, kuqhutshwe umkhankaso wokuba uhulumende okhona atshiye umsebenzi. Kuvunyelenwe kulomhlangano,ukuba kumele uzulu azinikele ukulwisana lohulumende lo,ukumsusa esikhundleni, hatshi ukube lokhe esiba ligwala, inkokheli zisenza santando.